Per Danielsen

Aktiv ungdomstid

På Teisen gymnas var Danielsen aktiv som skoleavisredaktør, leder av gymnassamfunnet og formann i Østre Aker Unge Høyre, nestformann i Oslo Unge Høyre og organisatorisk leder for Ja til EF for hele Oslo øst ved folkeavstemningen i 1972. Senere ble Danielsen valgt som nestleder i Den Konservative Studenterforening (juridisk fakultet), formann for Oppsal Høyre og medlem av Høyres representantskap. Han var med i ledelsen i menneskerettighetsorganisasjonen Moderat Ungdom fra 1972 til organisasjonen opphørte rundt 1985, aktiv i Komiteen for Sydøst-Asia og generalsekretær i Norsk-Vietnamesisk Forbund i noen år.
Samtidig som han studerte var Danielsen journalist i Aftenposten, og han fikk fast jobb der etter fem–seks år. Han arbeidet i politisk avdeling og blant annet skrev han lederartikler.

Advokatkarrieren

Per Danielsen har skrevet en rekke fagartikler i juridiske tidsskrifter (Lov og Rett og Juristkontakt). Han har blant annet hatt Økokrims lengste sak (over 12 år),  som endte med at klienten ble tilkjent erstatning fra Økokrim i Høyesterett i 2004, og en av de  lengste i retten i 2004 (fire måneder, bedragerisak), i tillegg til å ha vært forsvarer i flere andre Økokrim-saker. Han har hatt flere menneskerettighetssaker til behandling hos Menneskerettighetsdomstolen i Strasbourg, og har som eneste advokat fra Norge prosedert for Högsta Domstolen i Sverige.
Som første advokat i Norge har han innledet klagesak mot Norge i Strasbourg fordi norske domstoler ikke har dømt norsk presseorgan i injuriesak. I 2009 ble Norge enstemmig dømt for flere brudd på injurievernet. På vegne av klienter har han hatt saker mot alle store og mange små aviser i Norge, også mot NRK og TV 2.
Danielsen har hatt første sak mot nettavis (Nettavisen) i Norge, som endte med dom i 2010.
Disiplinærnemnden har tidligere forsøkt å frata Danielsens advokatbevilling. Danielsen vant både mot Disiplinærnemnden og Tilsynsrådet
I 2000–2001 var han advokat for sin bror, Dag Danielsen, og de andre i Oslo FrP som ble ekskludert og suspendert.  Tidligere hadde han i flere år hatt oppdrag for Carl I. Hagen, men valgte å representere de som mente seg utsatt for overgrep av Hagen.  Danielsen har også representert de tidligere stortingsrepresentantene Steinar Bastesen og Jan Simonsen, byråd Henning Holstad, travkusken Atle Hamre, Ulf Hammern fra Bjugn-saken, bokhandleren i Kabul, flere journalister, advokater og dommere og har prosedert de fleste av personvernsakene i Høyesterett de siste tiår på vegne av forskjellige klienter.
Høsten 2009 reiste Danielsen injuriesøksmål mot Trygve Hegnar, men trakk saken i juni 2010. Danielsen hevdet det var inngått forlik, noe Hegnar benektet.

Annet

Da advokat Danielsen i 1988–1992 var leder for hovedstadens ligningsnemnd, engasjerte han seg sterkt på skattyternes side i flere skattesaker og fikk bokettersyn i 1989.  I 1998 vant han til slutt sin egen, omfattende skattesak.  I 2007 fikk han Statens disiplinærmyndighet på nakken, men i rettssaker i 2008 ble vedtak dømt ugyldige. Flere klager mot den profilerte advokaten er blitt behandlet av disiplinærmyndigheten de siste fire årene. Bare én klient har vunnet frem, og Danielsens salær er ikke noen gang funnet urimelig. To ganger er han felt for å ha vært for tøff mot motparten, i forsvar av egen klient. Danielsen vant rettssak mot staten i 2009 og ble tilkjent erstatning.